Informácia  o  plnení  koncepcie  vzdelávania pracovníkov  štátnej  správy  v  rámci integračného procesu

1.	Aktivity hlavného koordinátora - Odboru komunikačnej stratégie a vzdelávania Úradu vlády SR 

Odbor komunikačnej stratégie a vzdelávania (OKSAV) zriadený v rámci sekcie pre európske záležitosti ÚV SR sa aj v prvom polroku roku 2002 aktívne podieľal na napĺňaní integračných cieľov a z toho vyplývajúcich úloh pre vládu SR, ktorej hlavnou prioritou je integrácia Slovenskej republiky do Európskej únie.
Jednou z hlavných oblastí aktivít OKSAV je národná koordinácia vzdelávania pracovníkov štátnej správy v rámci integračného procesu. Vzdelávacie aktivity boli vykonávané v súlade s Koncepciou vzdelávania pracovníkov štátnej správy v rámci integračného procesu, ktorá bola schválená vládou (č. uznesenia 320/99) a vypracovaná na základe hodnotenia Európskej komisie v pravidelných správach a potreby posilnenia vzdelávania štátnej správy SR zaoberajúcej sa integračným procesom.
Hlavnou cieľovou skupinou vzdelávania v rámci integračného procesu sú pracovníci odborov/sekcií európskej integrácie a ostatných relevantných odborov/sekcií ÚOŠS. Hlavný koordinátor na základe pravidelného monitoringu analyzuje a prehodnocuje  požiadavky rezortov na vzdelávacie aktivity, ktoré sprostredkúvajú vedúci útvarov európskej integrácie rezortov. OKSAV požiadavky eviduje, zabezpečuje priebežné spracovanie a hodnotenie, a na základe priorít a v závislosti od dostupných finančných prostriedkov postupne požadované aktivity realizuje.
 V nadväznosti na Pravidelnú správu Európskej komisie o pripravenosti Slovenskej republiky na členstvo v Európskej únii za rok 2001, ktorá zdôrazňuje potrebu ďalšieho posilnenia administratívnych kapacít, a to nielen kvalitatívne, ale aj kvantitatívne, ukazuje sa ako potrebné zvyšovať administratívne kapacity SR. Na základe uznesenia vlády č. 702 zo dňa 18. júla 2001 posilní Slovenská republika v roku 2002 administratívne kapacity potrebné na implementáciu práva EÚ súhrnne o 1096 osôb. V súvislosti s tým OKSAV zaradil do svojho plánu činnosti vzdelávacie aktivity určené pre nových pracovníkov ústredných orgánov štátnej správy prijatých na základe uvedeného uznesenia vlády. Proces prijímania nových pracovníkov však neprebieha predpokladaným tempom, preto sa vzdelávacie aktivity plánované na 1. polrok 2002 presúvajú na obdobie 2. polroka 2002 
Koncepcia vzdelávania zaväzuje OKSAV, aby nielen koordinoval prístup ku vzdelávacím aktivitám v oblasti európskej integrácie, ale súčasne zabezpečil aj spätnú väzbu z jednotlivých rezortov formou pravidelných informácií na rokovaniach Ministerskej rady vlády SR pre európsku integráciu, a to dvakrát ročne.

1.1.     Spolupráca so zahraničnými partnermi 
 
V prvom polroku roku 2002 spolupracoval hlavný koordinátor s nasledujúcimi zahraničnými inštitúciami: 

•	spoločnosť Carl Duisberg Gesellschaft e.V. v Kolíne, Spolková republika Nemecko 
•	Inštitút pre európsku politiku v Berlíne, Spolková republika Nemecko
•	Ministerstvo zahraničných vecí, Spolková republika Nemecko 
•	Centrum európskych štúdií v Štrasburgu, Francúzska republika  
•	Ministerstvo zahraničných vecí Francúzskej republiky  
•	Francúzsky inštitút v Bratislave

Na bilaterálnom základe boli v 1. polroku roku 2002 konkrétne realizované nasledovné vzdelávacie aktivity:

1.	V spolupráci so spoločnosťou Carl Duisberg Gesellschaft e.V. v Kolíne a Inštitútom pre európsku politiku v Berlíne

a)	negociačný seminár  (27. - 28. jún 2002) o politickej komunikácii v negociačnom a prístupovom procese. Hlavné témy: Politická komunikácia v kontexte rozšírenia EÚ – slovenská perspektíva. Politická komunikácia v kontexte rozšírenia EÚ – európska a nemecká perspektíva. Komunikačný plán SRN k rozšíreniu EÚ. EÚ – slovenské vzťahy a prehĺbenie spolupráce v EÚ.

b)	 Workshop v Berlíne a Postupimi (16. - 21. jún) bol úzko špecifický - orientovaný na vzdelávanie budúcich školiteľov v rámci programu „Young Leaders“. Podrobne sa mu venuje správa o plnení  komunikačnej stratégie, v rámci ktorej sa uskutočnil. 

Finančné náklady pokrývalo Ministerstvo zahraničných vecí SRN.   

2.	V spolupráci s Ministerstvom zahraničných vecí Dánskeho kráľovstva

Počas 1. polroku nebolo možné zorganizovať plánované semináre z dôvodu rozpočtového provizória a následného oneskoreného prijímania štátneho rozpočtu dánskym parlamentom. Z rozpočtu Ministerstva zahraničných vecí Dánskeho kráľovstva zatiaľ neboli vyčlenené potrebné finančné prostriedky.

3.	V spolupráci s Centrom európskych štúdií v Štrasburgu

OKSAV spolupracoval na organizovaní diskusného fóra expertov na tému „Akú solidaritu chceme v Európe?“. Podujatie sa uskutočnilo v rámci francúzsko - slovenského fóra na témy: regionálna politika SR, štrukturálne fondy, rozpočtové priority pre Slovensko, zóna voľného obchodu v Európe a ďalšie. Celkovo sa ho zúčastnilo 45 zástupcov ministerstiev, verejnej správy a samosprávy. 

4.	V spolupráci s Francúzskym inštitútom v Bratislave

Pokračoval niekoľkoročný projekt, ktorý začal v roku 1997. OKSAV i v prvom polroku roku 2002 zabezpečoval prostredníctvom Francúzskeho inštitútu v Bratislave jazykový kurz francúzštiny pre mierne pokročilých a pokročilých. V minulosti bol tento kurz hradený z finančných prostriedkov PHARE. Od roku 2000 je financovanie vzdelávacích aktivít kandidátskych krajín zo strany EK v Bruseli zastavené, a tak z pôvodného celkového počtu 120 vzdelávaných pracovníkov zostala skupina cca 60 pracovníkov ÚOŠS, ktorým kurz buď čiastočne alebo v plnej výške hradí zamestnávateľ.

Hodnotenie spolupráce so zahraničnými partnermi 

Od roku 2001 bolo nutné ťažisko aktivít v dôsledku výrazne zredukovaných finančných možností Úradu vlády SR presunúť na jednotlivé ÚOŠS a zahraničné partnerské inštitúcie. Je nevyhnutné naďalej podnikať kroky vedúce k nadviazaniu pracovných kontaktov s vhodnými zahraničnými partnermi a k vypracovaniu nových vzdelávacích projektov, prípadne k prehĺbeniu spolupráce s už úspešne spolupracujúcimi inštitúciami v zahraničí. 

2. Aktivity jednotlivých ústredných orgánov štátnej správy
 
V prvom polroku roku 2002 pokračovalo vzdelávanie v rámci integračného procesu zo strany jednotlivých rezortov v nezmenšenej miere, dokonca môžeme konštatovať i určité zmobilizovanie rezerv predovšetkým u rezortov, ktoré boli za obdobie druhého polroka roku 2001 z našej strany hodnotené kritickejšie.
Pri vyhodnocovaní vzdelávacích aktivít jednotlivých rezortov treba konštatovať, že sa uskutočňuje s prihliadnutím na personálne a finančné limity a možnosti spolupráce s externými vzdelávacími inštitúciami a partnerskými odbornými inštitúciami. Určitú rolu zohráva aj skutočnosť, že nie všetky rezorty sa v rovnakej miere podieľajú na plnení priorít vlády, a preto nie sú ani v rovnakom čase pozývané na niektoré vzdelávacie podujatia.  Naviac, semináre sú často veľmi špecifické, čo tiež zužuje možnosť účasti väčšieho počtu rezortov.
 Konkrétnou požiadavkou rezortov bolo, aby sa na seminároch venoval väčší priestor negociačným technikám napr. aj formou simulačného cvičenia. V tejto súvislosti bola pozitívne hodnotená Think-tank metóda (nástroje a metódy stanovenia možných scenárov negociácií), ktorá sa využila na seminári  „Politická komunikácia v negociačnom a prístupovom procese SR“ organizovanom OKSAV. 
Do vzdelávacieho procesu bolo zapojených 2 875 zamestnancov ústredných orgánov štátnej správy. Z vlastných rozpočtov vyčlenili a použili spolu jednotlivé ústredné orgány štátnej správy sumu 6 820 911 Sk. 
Tabuľka obsahovej náplne vzdelávacích aktivít, ich organizačného a finančného  zabezpečenia, ako aj počty účastníkov z jednotlivých rezortov sa nachádza v prílohe.

3.	Celkové hodnotenie

3.1.      Celkové hodnotenie vzdelávacích aktivít OKSAV

	Oproti plánovaným aktivitám zrealizoval OKSAV menší počet podujatí. Tento stav zapríčinilo oslabené personálne zloženie OKSAV. Napriek tomu odbor plnil okrem svojej hlavnej úlohy – koordinácie vzdelávania pracovníkov ÚOŠS – aj ďalšie úlohy sekcie pre európske záležitosti. Prijímanie nových pracovníkov sťažil novoprijatý zákon o štátnej službe.
	Významnou mierou počet zrealizovaných podujatí ovplyvnila zložitá situácia u jedného z najaktívnejších zahraničných partnerov. Európsky inštitút v Dánsku nemohol kvôli rozpočtovému provizóriu čerpať finančné prostriedky. Po konzultácií s vedením Európskeho inštitútu  sme priamo oslovili predstaviteľov príslušnej sekcie dánskeho ministerstva zahraničných vecí, aby sme koncom augusta mohli pripraviť realizáciu projektov plánovaných na rok 2002. 
	V uplynulom polroku sa podarilo nadviazať kontakt s Postupimskou univerzitou v Spolkovej republike Nemecko, ktorá už niekoľko rokov zabezpečuje vzdelávanie v Českej republike a v Poľsku. Expertíza univerzity vo vzdelávacích aktivitách bude využitá v druhom polroku 2002.

3.1.	Celkové hodnotenie vzdelávacích aktivít ÚOŠS 

	Napriek obmedzeným finančným možnostiam ÚOŠS možno vzdelávací proces v rámci integračného procesu celkovo hodnotiť ako uspokojivý. Medzi jednotlivými rezortmi nastalo v porovnaní s predchádzajúcim hodnotením väčšie vyrovnanie, keď všetky rezorty zaradené do druhej a tretej časti hodnotiacej tabuľky zaznamenali nárast počtu zamestnancov zapojených do vzdelávacích aktivít, čo prispelo aj k skvalitneniu vzdelávania jednotlivých rezortov.	
	Úspechy v prístupových rokovaniach, sa odrážajú na zvýšenom úsilí ÚOŠS vo vzdelávacom procese. S blížiacim sa termínom vstupu SR do EÚ si stále viac zodpovedných pracovníkov uvedomuje dôležitosť zvyšovania pripravenosti administratívnych síl na nové vzťahy v rámci Európskeho spoločenstva.

4. Finančné zdroje
 
	Od januára 2001 sú všetky vzdelávacie semináre, odborné školenia a jazykové kurzy financované z prostriedkov jednotlivých ÚOŠS, z rozpočtu ÚV SR a z rozpočtov partnerských zahraničných inštitúcií, s ktorými OKSAV spolupracuje na základe bilaterálnych dohôd. 

Na ďalšiu realizáciu systému vzdelávania je potrebné zabezpečiť nasledujúce zdroje:
 
a)  personálne: posilnenie koordinátora (OKSAV)

b)  finančné: i)  domáce (rezortné rozpočty)
ii) zahraničné (predovšetkým prointegračná pomoc členských štátov EÚ,                                                                                        programy EÚ, donorské organizácie)                   

c) materiálno-technické a prevádzkové: OKSAV v spolupráci s jednotlivými ÚOŠS a zahraničnými partnermi.